Temeljem članka 19. Zakona o lokalnoj i područnoj samoupravi (NN 33/01, 60/01-vjerodostojno tumačenje, 129/05, 109/07, 125/08, **36/09, 150/11, 144/12, 19/13, 137/15,123/17,98/19, 144/20 ), članka** 35. Statuta Općine Ližnjan-Lisignano (Službene novine Općine Ližnjan-Lisignano br. 2/21) na prijedlog Općinskog Načelnika Općine Ližnjan-Lisignano, Općinsko Vijeće Općine Ližnjan-Lisignano, na sjednici održanoj 19. prosinca 2022. godine donosi

**GOSPODARSKI I JAVNO-ZDRAVSTVENI PROGRAM OPĆINE LIŽNJAN-LISIGNANO ZA 2023. GODINU**

Članak 1.

Gospodarski i javno-zdravstveni program Općine Ližnjan-Lisignano sadrži programe javnih potreba u gospodarstvu i javnom zdravstvu. Za ostvarenje navedenog programa u 2023. godini Proračunom Općine Ližnjan-Lisignano potrebno je osigurati 159.756,39 eura (1.203.684 kuna\*)

Utvrđivanje javnih potreba i pojedinačnih programa utvrđuje se u skladu s odredbama posebnih zakona, navedenih u pojedinim programima, kojima se uređuje obavljanje navedenih djelatnosti:

Gospodarski i javno-zdravstveni program obuhvaća:

1. Program potpora javnom prijevozu
2. Program javnih potreba u poljoprivredi i ribarstvu
3. Potpore malim i srednjim poduzetnicima, obrtništvu i poljoprivrednicima
4. Program javnih potreba u zdravstvu
5. Udio u kreditnoj obvezi Istarske Županije za gradnju i opremanje Opće Bolnice Pula

**1. PROGRAM POTPORA JAVNOM PRIJEVOZU**

Članak 2.

Zakonom o lokalnoj i područnoj (regionalnoj) samoupravi utvrđena je obaveza jedinica JLP(R)S za zadovoljavanjem potreba građana od lokalnog značaja u pojedinim djelatnostima. Zakonom o komunalnom gospodarstvu propisano je da su JLP(R)S dužne osigurati trajno i kvalitetno obavljanje komunalnih djelatnosti u koje spada i prijevoz putnika u javnom prometu.

Program potpora javnom prijevozu uključuje:

1.1. Kapitalna donacija tvrtki Pulapromet d.o.o. za pokriće očekivanog gubitka u iznosu od **112.602,03 eura** (848.400 kuna\*)

Općina Ližnjan će u 2023. godini umjesto nekadašnjih subvencija javnog gradskog i prigradskog prometa, sukladno sklopljenom „Ugovoru o uslugama u javnom interesu i osiguranju javnog prijevoza u Gradu Puli, Općini Fažana, Općini Ližnjan i Općini Medulin za razdoblje od 2018. do 2027. godine” financirati iznos očekivanog gubitka tvrtke Pulapromet u iznosu od **112.602,03 eura** (848.400 kuna\*). Navedenim iznosom osigurava se redovno prometovanje na pet autobusnih linija koje povezuju općinska naselja sa susjednim lokalnim jedinicama gradom Pula i općinom Medulin u skladu sa usvojenim planom usluga prijevoza i voznim redom.

**2. PROGRAM JAVNIH POTREBA U POLJOPRIVREDI I RIBARSTVU**

Članak 3.

Općina Ližnjan-Lisignano u Proračunu za 2023. g osigurava iznos od 11.281,45 eura (85.000,00 kuna\*) za financiranje programa u poljoprivredi, za slijedeće potrebe:

1. Sufinanciranje organiziranja Smotre maslinovog ulja 1.327.23 eura (10.000 kn\*)
2. Sajam Sv. Feliksa i Fortunata 1.327.23 eura (10.000 kn\*)
3. Sufinanciranje programa udruga u poljoprivredi 2.654,46 eura (20.000 kn\*)
4. Fond za razvoj poljoprivrede - potpora u iznosu od 663,61 euro (5.000kn\*)
5. Lokalna akcijska grupa – LAG južne Istre 2.654,46 eura (20.000 kn\*)
6. LAGUR – Istarska Batana 2.654,46 eura (20.000 kn\*)

**3. PROGRAM POTICANJA POLJOPRIVREDE, OBRTA I GOSPODARSTVA**

Članak 4.

Program Potpore malim i srednjim poduzetnicima, obrtništvu i poljoprivrednicima planira se realizirati kroz poticajne mjere za pokretanje gospodarskog razvoja kako slijedi:

1. Potpore novoosnovanim tvrtkama

2. Potpore za novo zapošljavanje i samozapošljavanje

3. Subvencioniranje troškova polaganja stručnih i majstorskih ispita

4. Potpore poduzetnicima za financiranje pripreme i kandidiranja EU projekta

5. Sufinanciranje ulaganja u standarde kvalitete

Sve sukladno Odluci o potporama za poticanje razvoja poduzetništva na području općine Ližnjan-Lisignano ( Sl. Novine Općine Ližnjan broj 2A/17, 05/19). Navedeni program se u 2023.godini planira financirati sa 9.954.21 eura (75.000 kn\*).

**4. PROGRAM JAVNIH POTREBA U ZDRAVSTVU**

Članak 5.

a) Program javnih potreba u zdravstvu uključuje potpore zdravstvenim ustanovama i institucijama.

Iznos koji se osigurava u Proračunu za 2023.g jest 19.472,97 eura (146.719 kuna\*).

* 1. 1. Potpore za dodatne timove hitne medicinske pomoći u iznosu od 9.644,30 eura (72.665 kn\*)
  2. 2. Inicijalna sredstva za udio u kreditnoj obvezi za Specijalnu bolnicu za ortopediju i rehabilitaciju „Martin Horvat“ Rovinj u iznosu od 200,69 eura (1.512 kn\*)

U 2022.g. Općinski načelnik je pristupio zajedničkom Pismu namjere sa Istarskom Županijom i svim gradovima i općinama na području Istarske županije te iskazao zajednički interes i namjeru suradnje u realizaciji projekta rekonstrukcije i opremanja odjela za dječju rehabilitaciju u Specijalnoj bolnici Rovinj, a što će u daljnjim fazama projekta biti detaljnije uređeno i ugovarano u skladu s propisima.

* 1. 3. Potpore za zakonsko financiranje Hrvatskog Crvenog križa u iznosu od 9.627.98 eura (72.542 kn\*)
  2. 4. Udio u kreditnoj obvezi Istarske Županije za gradnju i opremanje Opće bolnice Pula

Sukladno Odluci Općinskog vijeća Općina Ližnjan-Lisignano je prihvatila Sporazum o preuzimanju dijela kreditne obveze za izgradnju i opremanje nove Opće bolnice u Puli od strane općina i gradova u Istarskoj županiji i Istarske županije, KLASA: 550-01/04-01/11, URBROJ: 2163/1-02/1-16-124 od 19. svibnja 2016. godine, te je slijedom toga njena obveza u ukupnom iznosu od 878.040,20 kuna u razdoblju od 2018. do 2036. godine, dok će slijedom do sada provedenih aktivnosti u 2023.g. biti potrebna sredstva od 6.445,73 eura (48.565 kn\*).

Članak 6.

Novčana sredstva iz članka 2, 3, 4 i 5 doznačuju se korisnicima sukladno pozitivno pravnim propisima, po prethodno provedenom natječaju, sklopljenim ugovorima te dostavljenim zahtjevima, računima i sl., u skladu s ostvarenjem prihoda u Proračunu Općine Ližnjan-Lisignano.

Članak 7.

Ovaj Program gospodarskog i javno-zdravstvenog programa Općine Ližnjan-Lisignano za 2023. godinu stupa na snagu osam dana od objave u „Službenim novinama Općine Ližnjan-Lisignano“, a primjenjuje se s danom primjene proračuna Općine Ližnjan-Lisignano za 2023. godinu.

Predsjednik Općinskog Vijeća

Općine Ližnjan-Lisignano

Saša Škrinjar

KLASA:400-08/22-01/14

URBROJ: 2163-24-22-3

Ližnjan-Lisignano, 19.12. 2022.g.

**O B R A Z L O Ž E N J E**

**I. PRAVNI TEMELJI ZA DONOŠENJE AKTA**

Pravni temelji za donošenje ovog akta su:

* Zakon o lokalnoj i područnoj (regionalnoj) samoupravi („Narodne novine“ broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19,144/20)
* Statut Općine Ližnjan - Lisignano („Službene novine Općine Ližnjan-Lisignano br. 2/21“).
* Zakon o komunalnom gospodarstvu („Narodne novine“ broj 68/18 ,110/18,32/20)
* Zakon o poticanju malog gospodarstva („Narodne novine“ broj 29/02,63/07,53/12,56/13,121/16)
* Odluka o potporama za poticanje razvoja poduzetništva na području općine Ližnjan-Lisignano (Sl. Novine Općine Ližnjan 2A/17 i 05/19).
* Zakon o Hrvatskom crvenom križu ( Narodne novine broj 71/10,136/20)
* Ugovorena članstva i sporazumi

**II. OSNOVNA PITANJA I PRIKAZ STANJA**

Predstavničko tijelo jedinice lokalne samouprave, u skladu s predvidivim sredstvima i izvorima financiranja donosi Gospodarski i javno zdravstveni program kojim su obuhvaćene javne potrebe i pojedinačni programi utvrđeni u skladu s odredbama posebnih zakona navedenih u pojedinim programima a kojima se uređuje obavljanje navedenih djelatnosti.

Gospodarski i javno zdravstveni program obuhvatio je:

1. Program potpora javnom prijevozu
2. Program javnih potreba u poljoprivredi i ribarstvu
3. Potpore malim i srednjim poduzetnicima, obrtništvu i poljoprivrednicima
4. Program javnih potreba u zdravstvu
5. Udio u kreditnoj obvezi Istarske Županije za gradnju i opremanje Opće Bolnice Pula

## Ad 1. Program je usmjeren na ostvarenje strateških ciljeva naslonjenih na Nacionalnu razvojnu strategiju Republike Hrvatske do 2030. godine, strateški cilj 10 „Održiva mobilnost“, prioritetu uspostave novih prometnih procesa u svim vidovima prometa i autonomnih sustava za mobilnost te promicanje održivog integriranog prijevoza putnika kroz razvoj mreže javnog pijevoza.

Ad 2. Program je usmjeren na ostvarenje strateških ciljeva iz NRSRH 2030, strateški cilj 9 „Samodostatnost u hrani i razvoj biogospodarstva“ kroz stvaranje uvjeta da hrvatski sektor proizvodnje hrane, uključujući poljoprivredu, ribarstvo i akvakulturu, proizvodi više kvalitetne hrane po konkurentnim cijenama uz održivo upravljanje prirodnim resursima i bolje upravljanje rizicima.

Ad 3. Program je usmjeren na ostvarenje strateških ciljeva iz NRSRH 2030, strateški cilj 1“ Konkurentno i inovativno gospodarstvo“ uz prioritet razvoja malog i srednjeg poduzetništva i obrta;

Ad 4 i 5 Program je usmjeren na ostvarenje strateškog cilja iz NSRH 2030, strateški cilj 5 „Zdrav, aktivan i kvalitetan život“ kroz prioritete kvalitetne i dostupne zdravstvene zaštite i zdravstvene skrbi, poglavito osiguranje materijalnih i ljudskih resursa.

**III. FINANCIJSKA SREDSTVA**

Sredstva za provođenje Programa u ukupnom iznosu od 159.756,39 eura (1.203.684 kuna\*) kuna osigurana su Proračunom Općine Ližnjan - Lisignano za 2023. godinu.

**NAČELNIK**

**Marko Ravnić, mag. iur.**